ขยายความร่วมมือกับ 35 โรงพยาบาล เพิ่มประสิทธิภาพผู้ประกันตนเข้าถึงการผ่าตัด 5 โรคนำร่อง
นายบุญสงค์ ทัพชัยยุทธ์ เลขาธิการสำนักงานประกันสังคม กล่าวภายหลังเป็นประธานพิธีลงนามบันทึกข้อตกลงการให้บริการทางการแพทย์เพื่อเพิ่มประสิทธิภาพการเข้าถึงการรักษาของผู้ประกันตนในระบบประกันสังคม ว่า รัฐมนตรีว่าการกระทรวงแรงงาน (นายสุชาติ ชมกลิ่น) ได้มอบนโยบายเรื่องการจัดการและพัฒนาระบบบริการทางการแพทย์ เพื่อให้ผู้ประกันตนได้รับสิทธิประโยชน์และเข้าถึงการรักษาจากสถานพยาบาลในระบบประกันสังคมอย่างรวดเร็ว เท่าเทียมและมีประสิทธิภาพ โครงการนี้เป็นของขวัญปีใหม่ 2566 มอบให้ผู้ประกันตนที่ป่วยและมีความจำเป็นต้องเข้ารักษาด้วยการผ่าตัด หรือทำหัตถการนำร่องในกลุ่ม 5 โรค ได้แก่ โรคมะเร็งเต้านม ก้อนเนื้อที่มดลูก โรคนิ่วในไตหรือถุงน้ำดี โรคหลอดเลือดสมอง โรคหัวใจและหลอดเลือด โดยผู้ประกันตนไม่ต้องเสียค่าใช้จ่ายในการรับผ่าตัด เริ่มตั้งแต่วันที่ 1 มกราคม 2566 สำนักงานประกันสังคมร่วมกับ 10 โรงพยาบาล มีผู้ประกันตนที่ป่วยเข้ารับการทำหัตถการแล้ว 692 ราย ซึ่งผลการดำเนินงาน 2 เดือนที่ผ่านมา เป็นไปได้ด้วยดี ผู้ประกันตนได้รับการรักษาเป็นไปตามระยะเวลาที่กำหนดหรือไม่เกิน 15 วัน ไม่มีภาวะแทรกซ้อนและเสียชีวิต เพื่อให้ผู้ประกันตนได้เข้าถึงการรักษาอย่างมีประสิทธิภาพและคลอบคลุมมากยิ่งขึ้น จึงได้มีการพิจารณาโรงพยาบาลที่สมัครเข้าร่วมเพิ่มเติมอีก 35 แห่ง รวมเป็น 45 แห่ง ระยะเวลาดำเนินการถึง 30 มิถุนายน 2566 เมื่อพ้นระยะเวลานำร่องแล้ว สำนักงานประกันสังคมจะติดตามและประเมินผล เพื่อนำไปพัฒนาต่อยอดการบริการอย่างมีประสิทธิภาพเพื่อผู้ประกันตนต่อไปสำหรับผู้ประกันตนที่ป่วยอยู่และมีความจำเป็นต้องผ่าตัด ในกลุ่ม 5 โรคดังกล่าว สามารถนำผลการตรวจ หรือประวัติการรักษา จากที่สถานพยาบาลเดิม เข้าไปพบแพทย์ที่โรงพยาบาลที่เข้าร่วมโครงการ เพื่อประเมินอาการและวางแผนการรักษาร่วมกันกับแพทย์ ซึ่งหากเข้าเกณฑ์ของสำนักงานประกันสังคมที่กำหนดไว้ ก็จะสามารถเข้ารับบริการผ่าตัดภายใน 15 วัน นับตั้งแต่วันที่เข้ามาพบแพทย์ จนสิ้นสุดกระบวนการรักษา สอบถามรายละเอียดโรงพยาบาลที่เข้าร่วมโครงการได้ที่ สายด่วน 1506 กด 1 ตลอด 24 ชั่วโมง หรือทางเว็บไซต์สำนักงานประกันสังคม www.sso.go.th